De fleste, der jævnligt benytter sig af Aarhus' barer og værtshuse, kender Tir Na Nóg.

Den irske pub i Frederiksgade åbnede for cirka 12 år siden og har slået sig fast som et af de mere populære steder at drikke en øl i Aarhus.

Nu har pubben fået vokseværk. For at sige det mildt.

Naboejendommen, det tidligere TP Music og Planet Video, er blevet købt, og nu går Tir Na Nóg i gang med at udvide lokalerne for at følge med efterspørgslen.

- Det er 'go big or go home'. Vi ved, hvad vi laver, og vi har gjort det I 12 år med stor succes, og vi er trætte af at afvise gæster. Det knuser ens hjerte, siger ejeren Andreas Madariaga Ruigrok til tv2oj.dk.

Baren er i øjeblikket 200 kvadratmeter, men med udvidelsen vil den komme op på hele 560 kvadratmeter.

Værtshuse føler sig snydt af politiet

Den ekstra plads skal blandt andet bruges til at servicere de, der kommer på baren for at se sport.

- Der et kæmpe marked for livesport i Aarhus. I de nye lokaler bliver der et stort mainroom, hvor der kommer en storskærm op, ligesom der vil være mange små skærme, siger Andreas Madariaga Ruigrok.

Han har været i Irland for at søge inspiration til de nye lokaler, og det er vigtigt, at de holder stilen og hyggen fra det oprindelige Tir Na Nóg.

- Det skal have sjæl og varme fra start af. Det bliver ikke en tom hal med fladskærme - det skal ikke være et selskabslokale. Det her bliver ligeså flot eller flottere end den oprindelige bar, siger den spændte ejer.

Han regner med, at det nye og forbedrede Tir Na Nóg kan slå dørene op til efteråret.